CELEX: 32005R0644
Language: hr
Date: 2005-04-27 00:00:00
Title: Uredba Komisije (EZ) br. 644/2005 od 27. travnja 2005. kojom se odobrava poseban sustav označivanja za goveda držana u kulturne i povijesne svrhe na odobrenim objektima kako je predviđeno Uredbom (EZ) br. 1760/2000 Europskog parlamenta i Vijeća  Tekst značajan za EGP

03/Sv. 038
            
            
               HR
            
            
               Službeni list Europske unije
            
            
               128
            
         32005R0644
   
               L 107/18
            
            
               SLUŽBENI LIST EUROPSKE UNIJE
            
            
               27.04.2005.
            
         
      UREDBA KOMISIJE (EZ) br. 644/2005
   od 27. travnja 2005.
   kojom se odobrava poseban sustav označivanja za goveda držana u kulturne i povijesne svrhe na odobrenim objektima kako je predviđeno Uredbom (EZ) br. 1760/2000 Europskog parlamenta i Vijeća
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 1760/2000 Europskog parlamenta i Vijeća od 17. srpnja 2000. o uvođenju sustava označivanja i registracije životinja vrste goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (1), a posebno treći podstavak njezinog članka 4. stavka 1. i uvodnu rečenicu i točku (a) njezinog članka 10.,
   budući da:
   
               (1)
            
            
               Uredbom (EZ) br. 1760/2000 određuje se da svaka država članica uspostavlja sustav označivanja za goveda koji se sastoji od nekoliko identifikacijskih i registracijskih elemenata. Posebno, ona predviđa da sve životinje na gospodarstvu oteljene nakon 31. prosinca 1997. ili namijenjene za trgovinu unutar Zajednice nakon 1. siječnja 1998. i, za životinje na gospodarstvima u Češkoj Republici, Estoniji, Cipru, Latviji, Litvi, Mađarskoj, Malti, Poljskoj, Sloveniji ili Slovačkoj, oteljene do datuma pristupanja ili namijenjene za trgovinu unutar Zajednice nakon tog datuma, da takve životinje budu označene ušnom markicom koju je odobrilo nadležno tijelo, postavljenom na oba uha („odobrene ušne markice”), kojima se svaku životinju može pojedinačno identificirati („jedinstvena identifikacijska oznaka”) zajedno s gospodarstvom na kojemu je oteljena.
            
         
               (2)
            
            
               Uredbom (EZ) br. 1760/2000 određuje se i da goveda namijenjena za sportske i kulturne događaje (s iznimkom sajmova i izložbi) mogu, umjesto ušnom markicom, biti označena sustavom označivanja koji nudi jednakovrijedna jamstva i koji je odobrila Komisija.
            
         
               (3)
            
            
               Uredbom Komisije (EZ) br. 2680/1999 od 17. prosinca 1999. o odobravanju sustava za označivanje bikova namijenjenih za kulturne i sportske događaje (2), utvrđuju se odredbe za takve bikove registrirane u matičnim knjigama pasmina određenih organizacija. Međutim, ta se Uredba odnosi samo na određene pasmine bikova i organizacije u određenim državama članicama.
            
         
               (4)
            
            
               Stoga je primjereno donijeti posebnu Uredbu za uspostavljanje posebnog sustava označivanja za životinje koje nadležno tijelo smatra držanima radi kulturnih i povijesnih događanja („životinje”) na objektima koje je u tu svrhu tijelo odobrilo („objekti”).
            
         
               (5)
            
            
               Poseban sustav označivanja treba, u skladu s Uredbom (EZ) br. 1760/2000, izuzeća odrediti samo za stavljanje i skidanje odobrenih ušnih markica. Ova Uredba ne dovodi u pitanje primjenu drugih odredbi Uredbe (EZ) br. 1760/2000.
            
         
               (6)
            
            
               Odstupajući od Uredbe (EZ) br. 1760/2000, primjereno je predvidjeti da se odobrene ušne markice mogu skinuti bez dozvole nadležnog tijela, no pod nadzorom, nakon premještanja životinja u objekte i da se takve ušne markice ne moraju stavljati na životinje koje su oteljene na takvim objektima. U oba slučaja životinje se moraju označiti posebnim sredstvima označivanja. Odobrene ušne markice moraju se staviti životinjama kada ih se premješta iz objekata ili trebaju pratiti životinje ako ih se premješta izravno u druge objekte.
            
         
               (7)
            
            
               Mjere predviđene u ovoj Uredbi u skladu su s mišljenjem Europskog fonda za smjernice i jamstva u poljoprivredi,
            
         DONIJELA JE OVU UREDBU:
   Članak 1.
   Predmet
   Ovom Uredbom utvrđuju se pravila za poseban sustav označivanja za goveda koja nadležno tijelo smatra držanima radi kulturnih i povijesnih događanja („životinje”) na objektima koje je u tu svrhu tijelo odobrilo („objekti”).
   Članak 2.
   Uklanjanje i stavljanje ušnih markica predviđeno prvim podstavkom članka 4. stavka 1. Uredbe (EZ) br. 1760/2000
   1.   Posjednik životinja u svako doba treba biti u vlasništvu dvije ušne markice koje je odobrilo nadležno tijelo u skladu s prvim podstavkom članka 4. stavka 1. Uredbe (EZ) br. 1760/2000 („odobrene ušne markice”)
   2.   Odstupajući od članka 4. stavka 5. Uredbe (EZ) br. 1760/2000, kada se životinje premještaju na objekte, odobrene se ušne markice mogu skinuti sa životinja bez dozvole nadležnog tijela, ali pod njegovim nadzorom, pod uvjetom da se najkasnije kada se odobrene ušne markice skinu, životinje označe načinom označivanja koji izabere nadležno tijelo kako je predviđeno člankom 3. stavkom 1. ove Uredbe.
   3.   Odstupajući od prvog podstavka članka 4. stavka 2. Uredbe (EZ) br. 1760/2000, kada na životinje oteljene na objektima nije obvezno staviti ušne markice, pod uvjetom da se, najkasnije kada životinje budu 20 dana starosti, označe sredstvom označivanja koji izabere nadležno tijelo kako je predviđeno člankom 3. stavkom 1. ove Uredbe.
   4.   Prije no što životinje napuste objekt, odobrene se ušne markice stavljaju na životinje.
   Međutim, ako se životinje premještaju izravno na druge objekte kako se spominje u članku 1. u istu državu članicu, dostatno je da odobrene ušne markice prate životinje tijekom kretanja.
   Članak 3.
   Sredstvo označivanja
   1.   Životinje se označuju jedinstvenom identifikacijskom oznakom navedenom u prvom podstavku članka 4. stavka 1. Uredbe (EZ) br. 1760/2000. Ta je oznaka sadržan u jednom od sljedećih sredstva označivanja o kojemu odlučuje nadležno tijelo:
   
               (a)
            
            
               dvije plastične ili metalne ušne markice;
            
         
               (b)
            
            
               jedna plastična ili metalna ušna markica zajedno s označivanjem vrućim žigom;
            
         
               (c)
            
            
               tetovaža; ili
            
         
               (d)
            
            
               elektronički znak raspoznavanja koji se nalazi bolus elektroničkom transponderu.
            
         2.   Odstupajući od stavka 1., nadležno tijelo može odlučiti da se životinje mogu identificirati elektroničkim znakom raspoznavanja u obliku implantiranog transpondera pod uvjetom da životinje koje su tako označene ne ulaze u prehrambeni lanac.
   Članak 4.
   Posebna registracijska oznaka
   Nadležno tijelo za svaki objekt određuje posebnu registracijsku oznaku.
   Ta se oznaka registrira u nacionalnoj računalnoj bazi podataka za goveda predviđenoj člankom 5. Uredbe (EZ) br. 1760/2000.
   Članak 5.
   Ova Uredba stupa na snagu treći dan od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 27. travnja 2005.
      
         
            Za Komisiju
         
         Markos KYPRIANOU
         
         
            Član Komisije
         
      
   
   
      (1)  SL L 204, 11.8.2000., str. 1. Uredba kako je izmijenjena Aktom o pristupanju iz 2003.
   
      (2)  SL L 326, 18.12.1999., str. 16.